呈審知并簡伯元
作者：趙蕃
朝代：宋

paragraphs: 溪流渴雨今幾日，夜夜月明翻我室。
江西回首安在哉，南北故憐無定食。
君居未盡喬木西，舊識鄰牆解作詩。
如聞過語必更僕，飯寒麈禿忘其饑。
我思從之不可得，書疏空云間何闊。
秋風吹我逐轉蓬，何自翩然墮君側。
君詩比昔更大好，誰謂文章技非道。
暗中摸索未易窺，衆裏卒逢分眊瞭。
我昔少小嗜讀書，老類賈胡空識珠。
潜珍懷寶衣藍縷，見之每輒驚成呿。
鄭君况是余所長，君得結交真邁往。
如我何取亦與遊，聽呼殷兄喚張丈。
兩君抱才終有爲，豐年未厭甘雨遲。
我無良田蒔嘉穀，取譬但可同蹲鴟。